**ՀՀ մարդու իրավունքների պաշտպանի դիրքորոշումը**

**««Հետաքննող լրագրողներ» հասարակական կազմակերպության դիմումի հիման վրա՝ ՀՀ հողային օրենսգրքի 68-րդ հոդվածի 6-րդ և 7-րդ մասերի դրույթների` ՀՀ Սահմանադրության 1-ին, 2-րդ, 7-րդ, 41-րդ, 48-րդ, 49-րդ, 51-րդ, 78-րդ, 79-րդ, 80-րդ, 81-րդ, 183-րդ հոդվածների համապատասխանության հարցը որոշելու վերաբերյալ գործի» կապակցությամբ**

**Դիմող կողմի պահանջը**

«Հետաքննող լրագրողներ» հասարակական կազմակերպությունը (այսուհետ՝ Դիմող, ղեկավարվելով ՀՀ Սահմանադրության 101-րդ հոդվածի 1-ին մասի 7-րդ կետով (2005 թվականի փոփոխություններ), «Սահմանադրական դատարանի մասին» ՀՀ օրենքի 25-րդ և 71-րդ հոդվածներով, ինչպես նաև ՀՀ քրեական դատավարության օրենսգրքի 31-րդ հոդվածի 2-րդ մասով, 2017 թվականի օգոստոսի 22-ին դիմել է ՀՀ սահմանադրական դատարան՝ ՀՀ հողային օրենսգրքի[[1]](#footnote-1) 68-րդ հոդվածի 6-րդ և 7-րդ մասերի դրույթների ՀՀ Սահմանադրության համապատասխանության հարցի լուծման խնդրանքով։

**Դիմումում վկայակոչած իրավական հիմքերը**

Դիմումում Օրենսգրքի 68-րդ հոդվածի 6-րդ և 7-րդ մասերի դրույթների սահմանադրականության հարցը քննարկվել է այնքանով, որքանով վերը նշված հոդվածի 6-րդ մասում գործածված «մասնակցում է» բառը վերաբերվում է գրանցված՝ աճուրդում հաղթող ճանաչվելու շահ ունեցող անձանց, կազմակերպչին և արձանագրողին և չի վերաբերվում այդ կարգավիճակը չունեցող անձանց՝ դիցուկ քաղաքացիական հասարակության ինստիտուտներին, լրագրողներին և այլն, և այնքանով, որքանով նույն հոդվածի 7-րդ մասով արձանագրված աճուրդի սկսվելու պահից դահլիճ մտնելու արգելքի կիրառման արդյունքում խախտվում է տեղական ինքնակառավարման տեսանելի և հրապարակային լինելու բնույթը, ինչն էլ հանգեցնում մարդու մի շարք հիմնարար իրավունքների խախտման։

 Դիմող կողմի պնդմամբ՝ վերոնշյալ օրենսդրական կարգավորումները հակասում են 2015 թվականի փոփոխություններով Սահմանադրության 1-ին, 2-րդ, 7-րդ, 41-րդ, 48-րդ, 49-րդ, 51-րդ 78-րդ 79-րդ 80-րդ 81-րդ, 183-րդ հոդվածներին։

**Օրենսգրքի 68-րդ հոդվածի 6-րդ և 7-րդ մասերի դրույթների** **Սահմանադրության համապատասխանության հարցի վերաբերյալ ՀՀ մարդու իրավունքների պաշտպանի աշխատակազմի վերլուծությունը**

 Օրենսգրքի 67-րդ 68-րդ հոդվածների, ինչպես նաև «Հրապարակային սակարկությունների մասին» ՀՀ օրենքի համադիր վերլուծությունից պարզ է դառնում, որ համայնքային սեփականություն հանդիսացող հողերի աճուրդով վաճառքն իրականացվում է փակ կարգով, որին կարող են մասնակցել միայն գրանցված անձինք, կազմակերպիչը և արձանագրողը: Այսինքն նշված սուբյեկտներից բացի այլ անձինք չեն կարող մասնակցել այդ գործընթացին: Խնդիրն այստեղ անհրաժեշտ է դիտարկել հաշվի առնելով վաճառվող գույքի բնույթը, այն է՝ *համայնքային սեփականություն հանդիսացող հողը*: Ուստի տրամաբանական է, որ այդ հողերի վաճառքը կարող է հետաքրքրել համայնքի ներկայացուցիչներին: Ըստ այդմ խնդրո առարկա կարգավորումներն անհրաժեշտ է դիտարկել տեղեկություններ ստանալու և տեղեկատվության ազատության տեսանկյունից։

 Տեղեկատվություն ստանալու իրավունքը, կարծիքի ազատ արտահայտման իրավունքի հետ անբաժանորեն և որպես անձի հիմնարար իրավունք ամրագրված է ՀՀ Սահմանադրությամբ, Հայաստանի կողմից վավերացված մի շարք միջազգային փաստաթղթերով, իսկ տեղեկատվություն ստանալու ընթացակարգը կարգավորված է ՀՀ գործող մի շարք իրավական ակտերով:

 Այսպես, ՀՀ Սահմանադրության 42-րդ հոդվածի համաձայն՝ յուրաքանչյուր ոք ունի իր կարծիքն ազատ արտահայտելու իրավունք, որը ներառում է սեփական կարծիք ունենալու, ինչպես նաև առանց պետական և տեղական ինքնակառավարման մարմինների միջամտության և անկախ պետական սահմաններից` տեղեկատվության որևէ միջոցով *տեղեկություններ ու գաղափարներ փնտրելու, ստանալու և տարածելու ազատությունը*:

Ընդ որում, նույն հոդվածի համաձայն՝ կարծիքի արտահայտման ազատությունը կարող է սահմանափակվել միայն օրենքով` պետական անվտանգության, հասարակական կարգի, առողջության և բարոյականության կամ այլոց պատվի ու բարի համբավի և այլ հիմնական իրավունքների և ազատությունների պաշտպանության նպատակով: Ավելին, ՀՀ Սահմանադրության 51-րդ՝ «Տեղեկություններ ստանալու իրավունքը» վերտառությամբ հոդվածի 1-ին մասի համաձայն՝ յուրաքանչյուր ոք ունի պետական և տեղական ինքնակառավարման մարմինների ու պաշտոնատար անձանց գործունեության մասին տեղեկություններ ստանալու և փաստաթղթերին ծանոթանալու իրավունք: Այստեղ ևս նշվում են այս իրավունքի սահմանափակման սահմանները, այն է՝ տեղեկություններ ստանալու իրավունքը կարող է սահմանափակվել միայն օրենքով` հանրային շահերի կամ այլոց հիմնական իրավունքների և ազատությունների պաշտպանության նպատակով:

 Սահմանադրության մեկնաբանությունների ուսումնասիրության արդյունքում բացահայտվում է այս իրավակարգավորման բովանդակությունը։ Այսպես, տեղեկատվության իրավունքն ամրագրող հոդվածի մեկնաբանություններում, ի թիվս այլոց, արտահայտվել է դիրքորոշում առ այն, որ պետական մարմինները և տեղական ինքնակառավարման մարմինները պարտավոր են ապահովել իրենց գործունեության վերաբերյալ տեղեկատվության մատչելիությունը։ Տեղեկույթը և տեղեկացվածությունը մեծ դեր են խաղում մարդու իրավունքների իրականացման գործում[[2]](#footnote-2)։

 Տեղեկատվություն ստանալու իրավունքի հետ կապված են նաև ՀՀ Սահմանադրության մի շարք հոդվածներով ամրագրված այլ հիմնարար իրավունքներ և ազատություններ, ուստի, տեղեկատվության մենաշնորհային տնօրինումը, հրապարակային և մատչելի լինելուն խոչընդոտելը, բաց և հանրամատչելի բնույթի սահմանափակումը կարող են հանդիսանալ մարդու իրավունքների և ազատությունների իրացման արգելք։ Ավելին, հարկ է հիշել, որ Հայաստանի Հանրապետությունը հանդիսանալով մի շարք միջազգային կազմակերպությունների անդամ, վավերացրել է մարդու իրավունքներին վերաբերող միջազգային կարևորագույն փաստաթղթեր՝ այդ կերպ պարտավորվելով հարգել մարդու իրավունքները, այդ թվում նաև՝ արտահայտվելու և տեղեկատվության ազատության իրավունքը։

 Քննարկվող հարցն առավել համակարգային և թիրախային ուսումնասիրության ենթարկելու համար, այն դիտարկվել է Հայաստանի Հանրապետության կողմից վավերացված միջազգային փաստաթղթերում ամրագրված համապատասխան դրույթների լույսի ներքո։

 Հանդիսանալով Միավորված ազգերի կազմակերպության անդամ՝ Հայաստանի Հանրապետությունը միացել է *«Մարդու իրավունքների համընդհանուր հռչակագրին»*, որի 19-րդ հոդվածի համաձայն՝ *յուրաքանչյուր ոք ունի համոզմունքներ ունենալու և արտահայտվելու իրավունք. այս իրավունքը ներառում է համոզմունքներին անարգել հավատարիմ մնալու և տեղեկություններ ու գաղափարներ որոնելու, ստանալու ու տարածելու ազատություն, լրատվության ցանկացած միջոցներով, անկախ պետական սահմաններից։*

 Հայաստանը վավերացրել է *«Քաղաքացիական և քաղաքական իրավունքների մասին» միջազգային դաշնագիրը,* որի 19-րդ հոդվածում ամրագրված է *սեփական կարծիք ունենալու իրավունքի և անկախ պետական սահմաններից, ցանկացած տեսակի տեղեկություններ և գաղափարներ փնտրելու, ստանալու և տարածելու ազատությանը։*

 Անհրաժեշտ է ընդգծել, որ Հայաստանի Հանրապետությունը ստորագրել և վավերացրել է նաև  *«Շրջակա միջավայրի հարցերի առնչությամբ տեղեկատվության մատչելիության, որոշումների ընդունման գործընթացին հասարակայնության մասնակցության և արդարադատության մատչելիության մասին» ՄԱԿ-ի*[*կոնվենցիան*](https://hy.wikipedia.org/wiki/%D4%BF%D5%B8%D5%B6%D5%BE%D5%A5%D5%B6%D6%81%D5%AB%D5%A1)***(Օրհուսի կոնվենցիա)****՝* որի 1-ին իսկ հոդվածով սահմանվում է, որ *Կոնվենցիայի յուրաքանչյուր պայմանավորվող կողմ երաշխավորում է շրջակա միջավայրին առնչվող հարցերով տեղեկատվության մատչելիության, որոշումների ընդունման գործընթացին հասարակայնության մասնակցության և արդարադատության մատչելիության իրավունքը****։***

 Ավելին, Հայաստանի Հանրապետությունը որպես Եվրոպայի խորհրդի անդամ պետություն՝ 2002 թվականին վավերացրել է *Մարդու իրավունքների և հիմնարար ազատությունների պաշտպանության մասին կոնվենցիան*, որի 10-րդ հոդվածով *պաշտպանվում է մարդու՝ արտահայտվելու և տեղեկատվության ստանալու և տարածելու ազատությունը։*

Սահմանադրության համապատասխան հոդվածների, Հայաստանի համար պարտադիր վերը նշված միջազգային փաստաթղթերի, «Տեղեկատվության ազատության մասին» ՀՀ օրենքի համապարփակ վերլուծության արդյունքում հնարավորություն ենք ունենում նշել, որ անքակտելի ձևով կարևորվում է մարդու՝ տեղեկատվություն ստանալու իրավունքը և դրա իրացումը։ Հարկ է ևս մեկ անգամ նշել, որ տեղեկատվություն ստանալու իրավունքը, պետական տեղեկատվական աղբյուրների մատչելիությունը հանդիսանում է մարդու իրազեկ, տեղեկացված լինելու և հասարակական կյանքի տնտեսական, բնապահպանական և այլ ոլորտների վրա հասարակական վերահսկողություն իրականացնելու՝ այդպիսով մարդու իրավունքների և ազատությունների իրացման համար անհրաժեշտ երաշխիք։

 Օրենսգրքի խնդրո առարկա կարգավորումները միանշանակորեն պետք է դիտարկել տեղեկատվության ազատության իրավունքի և դրա սահմանափակման չափանիշների տեսանկյունից՝ հաշվի առնելով նաև այն, որ այս պարագայում խոսքը հանրային սեփականությանը պատկանող հողերի մասին է, որոնց վերաբերյալ հարաբերություններում շահագրգռվածություն և հետաքրքրվածություն կարող է ունենալ տվյալ համայնքի յուրաքանչյուր ներկայացուցիչ:

1. Այսուհետ՝ Օրենսգիրք [↑](#footnote-ref-1)
2. Տե՛ս «ՀՀ սահմանադրության մեկնաբանություններ»/ ընդհանուր խմբագրությամբ Գ․ Հարությունյանի, Ա․ Վաղարշյանի․- Եր․։ «Իրավունք» 1086 էջ, 308 էջ։ [↑](#footnote-ref-2)